Lukas Jørgensen
Lukas Jørgensen er en dansk håndboldspiller, der spiller som stregspiller i GOG. Han har desuden spillet 15 kampe og scoret 46 mål for det danske landshold (pr. 29. april 2023). Med landsholdet har Lukas Jørgensen vundet VM i 2023.
Lukas Jørgensen begyndte at spille håndbold i Roskilde Håndbold, før han skiftede til GOG, hvor han i 2018 debuterede på førsteholdet. I 2019 fortsatte han karrieren i Aarhus Håndbold, men da klubben i foråret 2021 gik konkurs, vendte Lukas Jørgensen tilbage til GOG.
Lukas Jørgensen har spillet flere kampe på diverse ungdomslandhold og vandt i 2017 bronze ved VM for U19-hold. Uden at have spillet en eneste landskamp for A-landsholdet blev han den 19. december 2022 udtaget til truppen til VM i 2023. Han fik debut på landsholdet den 5. januar 2023 i en testkamp mod Saudi-Arabien forud for VM. Ved selve slutrunden spillede Lukas Jørgensen alle Danmarks kampe og scorede i alt 22 mål.